Fide Bahá'í

Establite per le Báb (le Porta) in 1844, le fide Bahá'í (bahá’í = in arabe "illo que seque le splendor"; bahá = "splendor)" es le religion mundial le plus juvene. Le fide Bahá'í, provenite del Babismo, es un fide monotheista, le qual accentua unitate o unicitate, con circa 6 000 000 membros. Le sede principal se trova in Haifa, Israel.

Le fundator, Bahá'u'lláh (arabe pro "splendor de Deo") (1817-1892) es reguardate per le adherentes como le plus recente in le serie de 'Messageros de Deo' que include anque, per exemplo, Moses, Buddha, Christo e Mohammed. Bahá'u'lláh recognosce le fundatores del religiones que se ha dirigite al humanitate in le diverse epochas anterior.

Le successor immediate de Bahá'u'lláh esseva su filio ‘Abdu'l-Bahá. In su testamento, iste prevideva un succession de 'Guardianos del Fide', de quales le prime esseva su granfilio Shoghí Effendí. Post un periodo de organisation e expansion del fide, Shoghí Effendí moriva in 1957 sin haber nominate un successor como Guardiano. Ille esseva alora le prime e ultime Guardiano. In 1963, le custodes temporari del fide (le ‘Manos del Causa’, nominate per Bahá'u'lláh, ‘Abdu'l-Bahá e Shoghí Effendí) transfereva le autoritate al nove Casa Universal de Justitia, que esseva previste per Bahá'u'lláh.

 Principios 

Le thema central in le message de Bahá'u'lláh dice que le humanitate forma un singule racia e que le die ha arrivate pro unificar le humanitate in un singule communitate mundial. Ille dice: "Le terra non es que un singule pais, de que tote le humanos es le citatanos."

'Unitate del prophetas' in le systemas del Báb e Bahá'u'lláh implica consenso inter le fundatores del religiones universal. Il ha solmente un religion: le religion de Deo. Quando le humanitate ha evolvite spiritualmente, Deo elige un messagero nove (Adam, Noe, Abraham, Zarathustra, Moses, Krishna, le Buddha, Jesus, Mohammed, le Báb, Bahá'u'lláh...). 'Unitate del humanitate' es un systema cosmopolitic. Le Bahá'ís labora pro pace e un confederation mundial con un metropole mundial, un mundial potentia statal, un superior tribunal mundial, un economia ethic e civismo. Bahá'í desira un humanitate harmoniose, non un humanitate unidimensional.

'Unitate de Deo' implica que le Bahá'ís non ha fide in le Trinitate de theologia christian ni in polytheismo. Deo es un. 'Unitate in le interior', in le fundo del corde, implica le appartamento ab le myriade de egos in nostre psyches, lo que nos pote acquirer via meditation, recollection, lection del parolas de Bahá'u'lláh e precaria. 

Principios central include le derectos equal pro homines e feminas e le condemnation del discrimination racial. Bahá'u'lláh e le gerentes de su hereditage, le Casa Universal de Justitia, es reguardate como infallibile.

Alcun parvissime gruppos, como le Fide Bahá'í Orthodoxe, non accepta le autoritate del Casa Universal de Justitia. Illos defende generalmente le continuitate del Guardianitate sub Charles Mason Remey e su varie successores.

Inter le varie scriptos de Bahá'u'lláh le Kitáb-i-Aqdas es le plus importante. In illo es conservate le lege religiose del communitate Bahá'í. 

 Objectivos 

Le objectivos del fide Bahá'í es un revivification spiritual del humanitate, le destruction del muros divisive inter le populos, le poner de un fundamento pro un societate global unificate.

 Lingua international 
Un objectivo importante es le introduction de un lingua international seligite o elaborate per scientistas professional.Meyjes, Gregory Paul P. (2006). "Language and world order in Baha'i perspective". in Omoniyi, Tope; Fishman, Joshua A. Explorations in the Sociology of Language and Religion. John Benjamins Publishing Co. pp. 26-41. .  ‘Abdu'l-Baha ha incoragiate le inseniamento de Esperanto; le filia de Ludwik Zamenhof, Lidia Zamenhof, esseva bahá'í; e il existe un Liga Bahá'í Esperanto; ma nulle autoritate bahá'í ha jammais identificate officialmente Esperanto como le lingua international auxiliar previste per Bahá'u'lláh.

 Leges bahá'í 
Secundo le leges bahá'í, Bahá'ís adulte debe precar un vice per jorno. Altere ritualismo, fanatismo e monasticismo es interdicte. Bahá'ís adulte e san jejuna del levar al poner del sol cata anno del 2 de martio usque le 20 de martio. Le consumption de alcohol e drogas recreative, le commatrage, e le jocos de hasardo es interdicte, assi como le sexo premarital, extramarital e/o homosexual.

 Schismas 
Il existe plure gruppos bahá'í schismatic que non accepta le autoritate reclamate per le Casa Universal de Justitia. Iste gruppos son parvissime. Illos include le Fide Bahá'í orthodoxe, Bahaismo unitari, le Communitate Bahá'í Tarbiyat, etc. Altere Bahá'ís considera iste gruppos como «rumpitores del Pacto» (i.e. hereticos).

 Referentias 

 Ligamines externe 
 Organisation regular 
 Le pagina official del Fide Bahá'í
 Un bibliotheca web del Sacre Scriptura, documentos, e articulos re le fide Bahá'í

 Fide Bahá'í orthodoxe 
 Le Guardiano del Fide Bahá'í
 Concilio Bahá'í national

Categoria:Fide Bahá'í